הוועדה המשותפת לוועדת הפנים ולוועדת החוקה, חוק ומשפט לדיון בהצעות חוק המאבק בתופעת השכרות, כנסת 18, פרוטוקול מספר 4, 2010-03-09 09:20

דוד אזולאי: אני פותח את הישיבה המשותפת של ועדת הפנים והגנת הסביבה עם ועדת החוקה, חוק ומשפט.

דוד אזולאי: על סדר היום מיזוג הצעות חוק של חברי הכנסת העוסקות כולן בנושא אלכוהול.

דוד אזולאי: אנחנו נקריא את שמות המציעים- -

תומר רוזנר: יש לנו על סדר היום שני דברים: ראשית, אתמול עברה במליאת הכנסת בקריאה ראשונה ההצעה הממוזגת שהעבירה הוועדה המשותפת שעניינה חוק רישוי עסקים (תיקון מס' 26) (הגבלת מכירת משקאות משכרים), התש"ע-2010, והועברה לוועדת הפנים והגנת הסביבה.

תומר רוזנר: אף על פי שהוועדה המשותפת הזו היא זו שהעבירה אותה לקריאה ראשונה, ועל-פי התקנון, הייתה צריכה לחזור לוועדה המשותפת.

תומר רוזנר: לכן הנושא הראשון שצריך לדון בו הוא בקשה של הוועדה המשותפת מוועדת הכנסת להעביר את ההצעה הזו, (כ/331) מוועדת הפנים לוועדה המשותפת.

תומר רוזנר: ועדת הכנסת תמליץ בפני המליאה, והמליאה תצביע על זה.

דוד אזולאי: אם כך, אנחנו מבקשים להעביר את הצעת החוק רישוי עסקים (תיקון מס' 26) (הגבלת מכירת משקאות משכרים), התש"ע-2010 מוועדת הפנים לוועדה המשותפת, ומבקשים מוועדת הכנסת להמליץ בפני המליאה שהדיונים בהצעות החוק האלה יהיו באותה ועדה.

תומר רוזנר: נכון.

תומר רוזנר: השלב השני הוא שאחרי שוועדת הכנסת תמליץ על כך אנחנו מבקשים שוועדת הכנסת תאשר, לפי סעיף 122 לתקנון הכנסת, את המיזוג של ההצעה הממשלתית שכבר נמצאת בוועדה המשותפת עם ההצעה הפרטית.

דוד אזולאי: אתמול היו צריכים להעביר את זה לוועדה המשותפת או לוועדת הכנסת?

תומר רוזנר: היו צריכים להעביר את זה לוועדה המשותפת, לפי התקנון.

דוד אזולאי: אני אמרתי להם את זה.

יפה שפירא: גם יריב לוין היה שם והציג.

דוד אזולאי: גם נאזם.

דוד אזולאי: הוא אמר להם לעשות את המהלך הזה.

יפה שפירא: זה תיקון טעות.

תומר רוזנר: ההחלטה השנייה היא שאנחנו פונים לוועדת הכנסת בבקשה לאשר את המיזוג של ההצעה הפרטית הזו שאמרתי את השם שלה, עם הצעת חוק המאבק בתופעת השכרות (הוראת שעה), התש"ע-2009.

תומר רוזנר: אנחנו פונים לוועדת הכנסת בבקשה לאשר לפי סעיף 122א לתקנון את המיזוג של ההצעה הממשלתית עם ההצעה הפרטית שעברה בקריאה ראשונה, בתנאי, כמובן, שהמליאה תאשר את ההעברה של ההצעה הפרטית לוועדה המשותפת כמו שהתבקש בהחלטה הראשונה.

דוד אזולאי: אני כיושב ראש ועדה סומך את ידי על בקשת היועץ המשפטי לוועדה שהפרוצדורה תתבצע עוד היום על כל המשתמע מכך כדי שנוכל להמשיך לדון בהצעות החוק הללו כדי להכין אותן לקריאה שנייה ושלישית.

דוד אזולאי: תודה, הישיבה נעולה.